บี้กกต.รับผิดบัตรเสียจาก “กีวี่” ชาวไทยรวมตัวจ่อทำ Exit Poll ชี้แค่ 1.5 พันเสียงก็มีผล!
บี้กกต.รับผิดบัตรเสียจาก “กีวี่” ชาวไทยรวมตัวจ่อทำ Exit Poll ชี้แค่ 1.5 พันเสียงก็มีผล!
28 มี.ค. 2562

ผู้สื่อข่าวรายงานว่า วันนี้(28 มี.ค.62) กลุ่มคนไทยในประเทศนิวซีแลนด์ นำโดย นางแคทลียา ช่างนาค แมคนอตัน ได้ก่อตั้งเพจ ‘กอบกู้ 1542 จากหลุมดำ’ พร้อมออกแถลงการณ์ต่อกรณีที่คณะกรรมการการเลือกตั้ง (กกต.) ประกาศไม่นำบัตรเลือกตั้งจำนวน 1,542  ใบมานับคะแนน โดยระบุว่า ขอให้กกต. แสดงความรับผิดชอบต่อความบกพร่องในหน้าที่และละเลยการปฏิบัติหน้าที่ในครั้งนี้เนื้อหาดังนี้
แถลงการณ์คนไทยในนิวซีแลนด์ต้านการไม่นำบัตรเลือกตั้งนอกราชอาณาจักรจำนวน 1,542 ใบมานับคะแนน
เรื่อง ขอให้ กกต. แสดงความรับผิดชอบต่อความบกพร่องในหน้าที่และละเลยการปฏิบัติหน้าที่ในการจัดส่งบัตรเลือกตั้งจากประเทศนิวซีแลนด์
ตามที่ได้ปรากฏต่อสายตาสาธารณชนว่าบัตรเลือกตั้งจำนวน 1,542 ใบจากผู้มีสิทธิเลือกตั้งนอกราชอาณาจักรในประเทศนิวซีแลนด์ไม่ได้รับการนับคะแนน ส่งผลให้บัตรเลือกตั้งจำนวน 1,542 ใบจากผู้มีสิทธิเลือกตั้งในประเทศนิวซีแลนด์ไม่ได้รับการนับคะแนนและผู้มีสิทธิเลือกตั้งทั้งถูกริดรอนสิทธิขั้นพื้นฐาน
โดยไม่ได้รับการอธิบายต่อสังคมอย่างโปร่งใสถึงกระบวนการที่ก่อให้เกิดความบกพร่องในการนำส่งบัตรเลือกตั้งไปยังคูหาเลือกตั้งภายในเวลาที่กำหนด ทั้งๆ ที่ผู้มีสิทธิเลือกตั้งได้แสดงเจตนารมณ์ทางการเมืองตามกฏหมายในฐานะพลเมืองอย่างถูกต้อง อีกทั้งยังได้ทุ่มเททรัพยากรในรูปแบบค่าใช้จ่ายและเวลาในการเดินทางไปยังคูหาเคลื่อนที่หรือในการนำส่งบัตรเลือกตั้งไปยังสถานทูตให้ทันในเวลาที่กำหนด แต่กลไกและกระบวนการของรัฐ กกต. ได้ทำลายเจตนารมณ์ของผู้ออกเสียงเลือกตั้งทั้ง 1542 คน อนึ่งจำนวนคะแนนเสียงทั้ง 1542 เสียงที่ไม่ได้รับการเปิดเผยต่อสาธารณชนอาจเปลี่ยนแปลงจำนวนที่นั่งของสมาชิกผู้แทนราษฎรในระบบ Party List ด้วยเช่นกัน
ด้วยเหตุนี้กลุ่มคนไทยในนิวซีแลนด์ต้านการไม่นำบัตรเลือกตั้งจำนวน 1542 ใบมานับคะแนนจึงขอเรียกร้องให้คณะกรรมการเลือกตั้งแสดงความรับผิดชอบ โดยการชี้แจงข้อเท็จจริงทั้งหมดในประเด็นที่สังคมต้องสงสัย และแสดงความรับผิดชอบต่อความบกพร่องในหน้าที่และการปฏิบัติหน้าที่ในครั้งนี้ ภายใต้หลักการการเคารพเจตนารมณ์ของประชาชนผู้เป็นเจ้าของอำนาจอธิปไตยทั้ง 1,542 คน
ด้วยความเคารพต่อสิทธิของประชาชนในระบอบประชาธิปไตย
คนไทยในนิวซีแลนด์ต้านการไม่นำบัตรเลือกตั้งนอกราชอาณาจักรจำนวน 1542 ใบมานับคะแนน
29 มีนาคม 2562 (ตามเวลาท้องถิ่น) 
นางแคทลียา กล่าวเพิ่มเติมว่า ขณะนี้ตนและกลุ่มคนไทยในนิวซีแลนด์จำนวนหนึ่งอยู่ระหว่างหารือว่า อาจมีการทำ exit poll ให้ผู้เลือกตั้งในนิวซีแลนด์โหวต จะได้ทราบว่าเสียงที่เป็นปริศนา 1,542 เสียง ลงคะแนนให้พรรคใดบ้าง ซึ่งอาจส่งผลถึง ส.ส. บางคน อย่าไรก็ตาม อยู่ระหว่างตรวจสอบข้อกฎหมายว่าสามารถกระทำได้หรือไม่
นอกจากนี้ นางแคทลียายังเชิญชวนให้คนไทยทั่วโลกร่วมลงชื่อในช่องแสดงความคิดเห็นในเพจ กอบกู้ 1542  จากหลุมดำ เพื่อแสดงเจตจำนงค์สนับสนุนแนวคิดของกลุ่มคนไทยในนิวซีแลนด์ในครั้งนี้ด้วย